На основу Споразума о организовању наградног конкурса ученика основних школа на тему „Наш војник – наш херој”, а у вези са члановима 229-233. Закона о облигационим односима („Службени лист СФРЈ”, бр. 29/28, 39/85, 45/89- Одлука УСЈ и 57/89, „Службени лист СРЈ”, бр. 31/93, „Службени лист СЦГ”, бр. 1/03 – Уставна повеља и „Службени гласник РС”, бр. 18/20), приређивачи наградног конкурса, Министарство одбране и Министарство просвете доносе,

**ПРАВИЛА**

**наградног конкурса „Наш војник – наш херој”**

1. Министарство одбране и Министарство просвете (у даљем тексту приређивачи конкурса), с циљем промоције војног позива и приближавања традиционалних националних вредности ученицима основних школа у Републици Србији, приредиће наградни конкурс „Наш војник – наш херој”, у периоду од **2. децембра 2024. до 11. априла 2025. године.**
2. Право учешћа у наградном конкурсу имаће ученици свих основних школа на територији Републике Србије, од првог до осмог разреда.
3. Услов за учешће у конкурсу стичу ученици који на тему „Други српски устанак – 210 година Војске Србије” израде рад у једној од три категорије:

а) српски језик (израдом литерарног рада – проза или поезија до 2.500 карактера или до четири строфе);

б) ликовна култура (израдом ликовног рада у техници по избору);

в) техника и технологије (израдом видео-клипа у трајању до три минута или макете).

Готове радове у наведеним категоријама, уз личне податке (име, презиме, разред и одељење, место и назив школе коју похађа и контакт телефон) и обавезну сагласност родитеља или другог законског заступника детета, писану у слободној форми, да се подаци достављени приликом конкурисања користе за потребе реализације конкурса, учесници ће у периоду од 2. децембра 2024. до 21. фебруара 2025. године предавати наставницима разредне, односно предметне наставе категорије у којој су радили, који ће након извршене селекције, а најкасније до 7. марта 2025. године одабрати најбоље радове и исте доставити ***Управи за традицију, стандард и ветеране Сектора за људске ресурсе Министарства одбране Републике Србије, са назнаком – за наградни конкурс „Наш војник – наш херој”, Немањина 15 11000 Београд или електронским путем на адресу*** ***utsv@mod.gov.rs******,*** ради разматрања и одабира победничких радова од Централне комисије.

Пристигли радови бодоваће се према наведеним категоријама и то у две узрасне групе:

– радови ученика од првог до четвртог разреда;

– радови ученика од петог до осмог разреда.

Учесник може учествовати на конкурсу са само једним радом у категорији по сопственом избору.

На конкурсу не могу учествовати деца чланова комисије који ће вршити одабир победничких радова.

1. Разматрање радова који буду достављени Управи за традицију, стандард и ветеране Сектора за људске ресурсе Министарства одбране вршиће Централна комисија састављена од 9 лица (8 чланова и руководилац) – представника приређивача наградног конкурса.

Централна комисија ће са процедуром одабира победника завршити најкасније до 11. априла 2025, а у року од пет дана ће награђени учесници телефонским путем бити обавештени о освајању награда, као и начину њиховог уручења. Такође, резултати конкурса биће објављени и на званичним сајтовима приређивача конкурса.

Свечано уручење награда и проглашење победника, чиме ће и наградни конкурс званично бити завршен, реализоваће се у једној од школа из које буде одабран неки од победничких радова, а место и време у непосредном договору дефинисаће приређивачи конкурса.

1. Радови који Централној комисији буду достављани ван процедуре дефинисане тачкама 3. и 4, односно мимо школа, неће бити узимани у разматрање.
2. Наградни фонд састојаће се од следећих награда:
* **прво место** – седмодневни боравак у објектима Министарства одбране и Војске Србије намењеним за одмор и рекреацију за победника и пратиоца и за наставника разредне, односно предметне наставе победника са пратиоцем у категорији у којој је победник учествовао (Тара);
* **друго место** – седмодневни боравак у објектима Министарства одбране и Војске Србије намењеним за одмор и рекреацију за победника и пратиоца и за наставника разредне, односно предметне наставе победника са пратиоцем у категорији у којој је победник учествовао („Бреза”, Врњачка Бања);
* **треће место** – седмодневни боравак у објектима Министарства одбране и Војске Србије намењеним за одмор и рекреацију за победника и пратиоца и за наставника разредне, односно предметне наставе победника са пратиоцем у категорији у којој је победник учествовао (Моровић).

Награде ће бити додељиване за победника у свакој од три категорије по наведеним узрасним групама.

Имајући у виду да су учесници наградног конкурса малолетна лица, награде ће примити уз присуство родитеља, односно другог законског заступника ученика.

1. Пријавом за учешће у наградном конкурсу учесници у складу са чланом 12. и 15. Закона о заштити података о личности („Службени гласник РС”, бр. 87/18) дају сагласност да се подаци достављени приликом конкурисања користе за потребе реализације конкурса. Приређивачи конкурса обавезују се да ће личне податке учесника користити искључиво за потребе наградног конкурса.
2. Приређивачи конкурса на својим званичним интернет страницама објавиће јавни конкурс и Правила наградног конкурса.
3. Трошкове наградног конкурса, у складу са правилима, сносиће приређивачи конкурса.